CELEX: 52011XG0308(02)
Language: lv
Date: 2011-03-08
Title: Padomes secinājumi “Inovatīvas pieejas hroniskām slimībām sabiedrības veselības un veselības aprūpes sistēmās”

8.3.2011   
            
            
               LV
            
            
               Eiropas Savienības Oficiālais Vēstnesis
            
            
               C 74/4
            
         Padomes secinājumi “Inovatīvas pieejas hroniskām slimībām sabiedrības veselības un veselības aprūpes sistēmās”
   2011/C 74/03
   EIROPAS SAVIENĪBAS PADOME,
   
               1.
            
            
               ATGĀDINA, ka saskaņā ar Līguma par Eiropas Savienības darbību 168. pantu Savienības rīcībai ir jāpapildina dalībvalstu politika un tai jābūt vērstai uz to, lai uzlabotu sabiedrības veselību; turklāt Savienībai jāveicina dalībvalstu sadarbība sabiedrības veselības jomā, vajadzības gadījumā atbalstot to rīcību, un pilnībā jārespektē dalībvalstu atbildība par veselības aprūpes pakalpojumu un medicīniskās aprūpes organizēšanu un sniegšanu;
            
         
               2.
            
            
               ATGĀDINA, ka saskaņā ar Līguma par Eiropas Savienības darbību 168. pantu dalībvalstīm saziņā ar Komisiju ir savstarpēji jākoordinē politika un programmas;
            
         
               3.
            
            
               UZSVER, ka Padomes 2006. gada 2. jūlija secinājumos par ES veselības aizsardzības sistēmu kopējām vērtībām un principiem noteiktie principi un galvenās vērtības – universālums, piekļuve kvalitatīvai veselības aprūpei, taisnīgums un solidaritāte – ir ārkārtīgi būtiski pacientiem, kam ir hroniskas slimības;
            
         
               4.
            
            
               ATGĀDINA, ka saskaņā ar Pasaules Veselības organizācijas (PVO) sniegto skaidrojumu, hroniskas slimības ir slimības, kas ir ilglaicīgas un parasti lēni progresē. Hroniskas slimības ir vislielākais mirstības cēlonis pasaulē, proti, tās ir pamatā 60 % no visiem nāves gadījumiem pasaulē; tās rada milzīgu apgrūtinājumu pacientiem un viņu radiniekiem ikdienas dzīvē un sabiedrībai kopumā. Nākamajā desmitgadē gaidāms hronisko slimību skaita pieaugums, tostarp saistībā ar Eiropas iedzīvotāju novecošanu;
            
         
               5.
            
            
               ATGĀDINA, ka Komisija 2007. gada 23. oktobra Baltajā grāmatā “Kopā par veselību: ES stratēģiskā pieeja 2008.–2013. gadam” (1), ar kuru izstrādā ES Veselības stratēģiju, norāda, ka labas veselības veicināšana novecojošā Eiropā un dinamisku veselības sistēmu un jaunu tehnoloģiju atbalstīšana ir galvenie mērķi nākamajiem gadiem;
            
         
               6.
            
            
               ATGĀDINA par Komisijas 2010. gada 3. marta paziņojumu “Eiropa 2020 – Stratēģija gudrai, ilgtspējīgai un integrējošai izaugsmei” (2), īpaši pamatiniciatīvu “Eiropas platforma cīņai pret nabadzību”, un Komisijas 2010. gada 6. oktobra paziņojumu “Stratēģijas “Eiropa 2020” pamatiniciatīva “Inovācijas savienība”” (3), ar ko paredz eksperimentālu Eiropas inovācijas partnerību attiecībā uz aktīvu un veselīgu novecošanu;
            
         
               7.
            
            
               PAUŽ GANDARĪJUMU par Briselē 2010. gada 20. oktobrī notikušo ministru konferenci “Inovatīvas pieejas hroniskām slimībām sabiedrības veselības un veselības aprūpes sistēmās”; šīs konferences laikā tika uzsvērta vajadzība rast inovatīvus veidus rentablai kopējo riska faktoru novēršanai, lai izveidotu vidi, kurā iedzīvotāji var izdarīt veselīgu izvēli, ņemtu vērā sociālekonomiskās nevienlīdzības gan attiecībā uz veselības veicināšanu, gan veselības aprūpi, sekmētu labāku koordināciju visās veselības aprūpes sistēmās nolūkā garantēt integrētu uz pacientiem orientētu aprūpi, un stimulētu integrētu pētniecību par veselības veicināšanu, primāro profilaksi, sekundāro profilaksi (tostarp slimību agrīnu diagnosticēšanu), ārstniecību un aprūpi hronisko slimību gadījumā;
            
         
               8.
            
            
               AICINA dalībvalstis:
               
                           —
                        
                        
                           sadarbojoties ar attiecīgajām ieinteresētajām personām, īpaši pacientu organizācijām, sīkāk izstrādāt uz pacientiem orientētu politiku veselības veicināšanai, primārai profilaksei un sekundārai profilaksei, ārstniecībai un aprūpei hronisko slimību gadījumā,
                        
                     
                           —
                        
                        
                           nodrošināt, lai ar šo politiku tiktu samazināta nevienlīdzība veselības aizsardzības jomā, ņemot vērā veselības aizsardzības aspektu visās politikas pieejās,
                        
                     
                           —
                        
                        
                           apzināt labu praksi un apmainīties ar to attiecībā uz minēto politiku un pastāvošajiem salīdzināmajiem datiem par hronisko slimību sastopamību un izplatību un klīniskajām un sociālajām sekām, ko šīs slimības rada;
                        
                     
         
               9.
            
            
               AICINA dalībvalstis un Komisiju:
               
                           —
                        
                        
                           uzsākt pārdomu procesu, lai noteiktu iespējas optimizēt reakciju uz hronisko slimību izraisītajām problēmām, dalībvalstu sadarbību, un līdz 2012. gadam pārdomu dokumentā apkopotu šajā procesā gūtos rezultātus,
                        
                     
                           —
                        
                        
                           minēto pārdomu procesu vadīt ciešā dialogā ar attiecīgām ieinteresētajām personām, tostarp pacientiem, profesionāļiem, tiem, kas maksā par veselības aprūpes pakalpojumiem, un veselības aprūpes pakalpojumu sniedzējiem, un ņemt vērā e-veselības un iespējamo citu attiecīgo politikas jomu – jo īpaši nodarbinātības, invaliditātes, izglītības un mājokļu – ieguldījumu,
                        
                     
                           —
                        
                        
                           pārdomu procesā cita starpā ietvert iespējamas darbības šādās jomās:
                           
                                       —
                                    
                                    
                                       veselības veicināšana un hronisko slimību profilakse – veicināt veselīgu izvēli katra iedzīvotāja dzīvē, nākt klajā ar veselības veicināšanas vēstījumiem un rīcību attiecībā uz visām hroniskām slimībām, lai veselības jautājumu iekļautu izglītības programmās; sīkāk izstrādāt kvantitatīvo analīzi par rentabilitāti un veselības veicināšanas un profilakses sniegtajiem ieguvumiem veselības jomā; balstoties uz zinātniskiem pierādījumiem, apzināt iespējas hronisko slimību attiecīgo risku faktoru agrīnai noteikšanai; stiprināt profilaksi, piemērojot veselības aizsardzības principus visās politikas jomās,
                                    
                                 
                                       —
                                    
                                    
                                       veselības aprūpe – noteikt un dalīties ar labu praksi par to, kā hronisko slimību pacienti varētu palielināt savu personisko neatkarību un dzīves kvalitāti, par efektīvu, vispusīgu un agrīnu rīcību, par sekundāro profilaksi, par hronisko slimību aprūpes pieejamību un piekļuvi tai, par inovatīvu hronisko slimību aprūpes modeļu īstenošanu, sevišķi primārā veselības aprūpē un kopienas veselības aprūpē, un par veidiem, kā samazināt nevienlīdzību veselības aprūpes jomā,
                                    
                                 
                                       —
                                    
                                    
                                       pētījumi par hroniskām slimībām – kā profilakses, agrīnas intervences un aprūpes praktisko īstenošanu balstīt uz pastāvošiem zinātniskiem atzinumiem par hroniskām slimībām, lai uzlabotu stratēģijas, tehnoloģijas un atbalstu aktīvas un veselīgas novecošanas veicināšanai,
                                    
                                 
                                       —
                                    
                                    
                                       salīdzināma Eiropas mērogā pieejama informācija par hronisko slimību sastopamību, izplatību, riska faktoriem un šo slimību radītajām sekām, ņemt vērā dažādus pastāvošus mehānismus, kā EHES, saslimstības statistikas izstrādi saskaņā ar ESTAT, pastāvošus reģistrus un citus avotus, lai varētu izstrādāt standartus un uz pierādījumiem balstītu politiku;
                                    
                                 
                     
         
               10.
            
            
               AICINA Komisiju:
               
                           —
                        
                        
                           pārdomu procesā atbalstīt dalībvalstis un ieinteresētās personas un līdz 2012. gadam apkopot šajā procesā gūtos rezultātus pārdomu dokumentā,
                        
                     
                           —
                        
                        
                           ja iespējams, hroniskās slimības kā prioritāti iekļaut pašreizējās un nākamajās Eiropas pētniecības un rīcības programmās un ņemt vērā pārdomu procesā gūtos rezultātus, īstenojot ES 2020 ierosmi,
                        
                     
                           —
                        
                        
                           turpināt stiprināt sadarbību ar PVO un ESAO hronisko slimību jautājumos.
                        
                     
         
      (1)  14689/07
   
      (2)  7110/10.
   
      (3)  14035/10.